อย่ากลัวที่จะเป็นผู้บุกเบิกกับกองที่ลงทุนใน 'ประเทศชายขอบ'
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
9 ส.ค. 2554

...สวลี ตันกุลรัตน์
ถ้าเป็นแฟนหนังสือพิมพ์โพสต์ทูเดย์มาอย่างเหนียวแน่น น่าจะเห็นคำว่า“ฟรอนเทียร์ มาร์เก็ต” ผ่านตากันไปบ้าง 
แต่ต้นตอที่ทำให้นักลงทุนไทยจำนวนหนึ่งได้ยินคำนี้ คือ มาร์ค โมเบียส ประธานกรรมการ Templeton Asset Management ที่ได้ชื่อว่า เป็น “ปรมาจารย์การลงทุนในตลาดเกิดใหม่” เพราะเขาเป็นคนแรกๆ ที่อาจหาญเข้ามาลงทุนและประสบความสำเร็จในตลาดเกิดใหม่ หรืออีเมอร์จิง มาร์เก็ต 
และในเวลาที่ตลาดเกิดใหม่ไม่ใช่เรื่องใหม่ในสายตานักลงทุนอีกแล้ว ผู้บุกเบิกอย่างเขาจึงมองไกลออกไปที่ตลาดที่ตามหลังตลาดเกิดใหม่ เรียกว่า “ฟรอนเทียร์ มาร์เก็ต” 
ถ้าอีเมอร์จิง มาร์เก็ต เป็นคลื่นลูกที่สองสำหรับการลงทุน ฟรอนเทียร์ มาร์เก็ตคงจะเป็นคลื่นลูกที่สามที่ตามคลื่นลูกที่สองมาติดๆ โมเบียส บอกว่า ฟรอนเทียร์ มาร์เก็ต ที่อยู่ในความสนใจของเขา คือ เวียดนาม คาซัคสถาน ยูเครน ลิเบีย และแอลจีเรีย 
นับจากวันที่เห็นคำว่า “ฟรอนเทียร์ มาร์เก็ต” ก็ตั้งตารอว่าจะมีบริษัทหลักทรัพย์จัดการกองทุน (บลจ.) ไหนบ้างที่ใจกล้าออกกองทุนที่ลงทุนในกลุ่มประเทศนี้บ้าง
แต่รอๆ ไปได้ไม่กี่วัน เลยลองไปคุ้ยแคะแกะเกากองทุนที่น่าจะมีการลงทุนในประเทศที่จัดอยู่ในกลุ่มประเทศนี้ดู ปรากฏว่าได้เรื่องจริงๆ เพราะมีอยู่อย่างน้อย 4 กองทุน ที่แม้ชื่อกองทุนจะไม่ได้อ้างชื่อฟรอนเทียร์ มาร์เก็ต แต่ก็มีการลงทุนในกลุ่มประเทศเหล่านี้อยู่บ้าง 
โดยเฉพาะ กองทุนเปิดเค มีน่า หุ้นทุน(KMENA) ของ บลจ.กสิกรไทย ที่มีนโยบายการลงทุนในภูมิภาคตะวันออกกลาง (Middle East) และแอฟริกาเหนือ (North Africa)ซึ่งเป็นสองภูมิภาคที่รวมกันเรียกว่า MENA และเป็นกองทุนที่มีการลงทุนในฟรอนเทียร์ มาร์เก็ต มากที่สุด
จากเปิดเผยข้อมูลการลงทุน เมื่อวันที่ 30 ธ.ค. 2552 กองทุน KMENA มีการลงทุนในกองทุนต่างประเทศ 5 กองทุน 
JP Morgan Fund Middle East Equity Fund 
Ocean Fund Equities MENA Opportunities 
Schroder International Selection Fund Middle East 
Franklin MENA Fund 
PowerShares MENA Frontier Countries Portfolio
จะเห็นว่าหนึ่งในกองทุนหลักที่ KMENA เข้าไปลงทุน เป็นกองทุนที่ลงทุนในประเทศฟรอนเทียร์ คือ PowerShares MENA Frontier Countries Portfolio และกองทุนนี้ลงทุนกับประเทศที่จัดอยู่ในกลุ่มฟรอนเทียร์ มาร์เก็ต มากถึง 59.87% 
กองทุนนี้บอกถึงความเสี่ยงของตลาดนี้ไว้ว่า เป็นตลาดที่เล็กกว่าอีเมอร์จิง มาร์เก็ต มีปริมาณการซื้อขายต่ำ สภาพคล่องน้อย และมีความผันผวนของราคาหุ้นสูง นอกจากนี้ ภาวะเศรษฐกิจของประเทศเหล่านี้จะไม่ไปในทิศทางเดียวกับเศรษฐกิจโลก 
ขณะที่ Franklin MENA Fund ซึ่งเป็นกองทุนหนึ่งในการบริหารจัดการของ Franklin Templeton Investmentsมีการลงทุนในกลุ่มประเทศฟรอนเทียร์ มาร์เก็ต อยู่ 59.5% และบอกว่ากองทุนของเขาเหมาะสำหรับนักลงทุนที่ลงทุนในระยะปานกลางถึงระยะยาวยาว
แต่ถ้ามองไปที่อัตราผลตอบแทนของกองทุน KMENA ในปี 2552 ไม่ได้โดดเด่นเพราะผลดำเนินงานย้อนหลัง 1 ปี อยู่ที่ 12.04% เท่านั้น 
ยังถือว่าห่างไกลจากกองทุนเปิดแมนูไลฟ์ สเตร็งค์ อิเมอร์จิ้ง อีสเทิร์น ยุโรป เอฟไอเอฟ (MSEE EURO) ที่เมื่อสิ้นปี 2552 กองทุน MSEE EURO ให้ผลตอบแทนสูงถึง 77.86% ซึ่งอยู่ในอันดับ 4 ของกองทุนที่ลงทุนในต่างประเทศ 
กองทุน MSEE EURO ลงทุนใน Manulife Global Fund Emerging Eastern Europe Fund (Share Class A) เพียงกองทุนเดียว โดยมีนโยบายลงทุนในกลุ่มประเทศยุโรปตะวันออก 
หนึ่งในกลุ่มประเทศยุโรปตะวันออกที่กองทุนหลักเข้าไปลงทุนนั้นมีประเทศคาซัคสถาน ซึ่งเป็นประเทศที่ถูกจัดอยู่ในฟรอนเทียร์ มาร์เก็ต และคาซัคสถานยังเป็นหนึ่งในประเทศที่ถูกใจ โมเบียสอีกด้วย 
ทั้งนี้ จากรายงานล่าสุด (ที่พอจะหาข้อมูลได้) เมื่อเดือนพ.ย. 2552 กองทุนMSEE EURO มีสัดส่วนลงทุนในประเทศคาซัคสถานอยู่ 6.18% โดยเน้นน้ำหนักการลงทุนไปที่รัสเซียมากถึง 48.36% รองลงมาเป็นตุรกี 15.69% และโปแลนด์ 14.86%
อีกประเทศหนึ่งที่อยู่ใกล้ๆ ประเทศไทย และแทบจะเรียกได้ว่าเป็นฟรอนเทียร์ มาร์เก็ต ที่จี้ติดเข้ามาหายใจรดต้นคออีเมอร์จิง มาร์เก็ต อย่างประเทศไทย คือ เวียดนาม 
สำหรับตลาดหุ้นเวียดนามอาจจะไม่ไกลเกินไปที่นักลงทุนไทยจะได้เข้าไปลงทุน เพราะ บลจ.ฟินันซ่า ปีนี้มีแผนที่จะออกกองทุนรวมที่มีนโยบายลงทุนในตลาดหุ้นเวียดนาม 
ธีระ ภู่ตระกูล กรรมการ บลจ.ฟินันซ่าเคยบอกว่า “เราจะไปดูถูกเวียดนามไม่ได้ เพราะเศรษฐกิจมีอัตราการเติบโตและจะได้ประโยชน์จากการลดค่าเงิน รวมทั้งมีความท้าทายในตลาดหุ้น ซึ่งเป็นสถานการณ์ที่ใกล้เคียงประเทศไทยเมื่อ 20 ปีก่อน”
แต่ถ้าอดใจไม่ไหวอยากชิมลางลงทุนในเวียดนามจะลองมองไปที่ กองทุนเปิดอยุธยา อาเซียน เวียดนาม โฟกัส (AYFAVN) ที่ลงทุนใน CAAM Funds ASEAN New Markets แต่แม้ว่าชื่อกองทุนจะบอกว่า โฟกัสไปที่ประเทศเวียดนาม แต่เมื่อสิ้นเดือนธ.ค. 2552 กองทุนหลักมีสัดส่วนการลงทุนในเวียดนามเพียง 3.88%
ประภาส ตันพิบูลย์ศักดิ์ ประธานเจ้าหน้าที่การลงทุน บลจ.อยุธยา กล่าวว่าอาจเป็นเพราะผู้จัดการกองทุนหลักของกองทุน AYFAVN อาจจะเห็นว่าในขณะนี้ประเทศเวียดนามยังอยู่ในช่วงของการปรับตัวด้านนโยบายการเงินการคลังให้มีศักยภาพที่จะแข่งขัน 
“เวียดนามยังมีปัญหาหนี้เยอะ ขาดดุลบัญชีเดินสะพัดพอสมควร ผู้จัดการกองทุนอาจจะปรับสัดส่วนการลงทุนลดลงมาก่อน ซึ่งการลงทุนในฟรอนเทียร์ มาร์เก็ต ต้องเป็นการลงทุนระยะยาวมาก เพราะจะได้เรื่องการเติบโต แต่ต้องระวังเรื่องการเมือง วินัยการเงิน และค่าเงิน” ประภาส กล่าว
นอกจากนี้ ยังมีกองทุนเปิดอยุธยา ลาตินอเมริกา อิควิตี้ (AYFLATAM) ที่ลงทุนใน FTIF Templeton Latin America Fund ซึ่งมีสัดส่วนการลงทุนในประเทศอาร์เจนตินา ซึ่งเป็นฟรอนเทียร์ มาร์เก็ต ประมาณ 3% และปานามา ประมาณ 2.5%
ทีนี้ก็เหลือเพียงอย่างเดียว คือ เรากล้าพอไหมที่จะเป็นผู้บุกเบิก